Administratívna dohoda medzi Organizáciou OSN pre priemyselný rozvoj 
a vládou Slovenskej republiky 
týkajúca sa účelového príspevku do Fondu pre priemyselný rozvoj

KEĎŽE Organizácia OSN pre priemyselný rozvoj (ďalej „UNIDO“) a vláda Slovenskej republiky (ďalej „darca“) sa dohodli na spolupráci pri realizácii projektov technickej spolupráce prostredníctvom príspevkov darcu do Fondu pre priemyselný rozvoj [Industrial Development Fund] (ďalej „IDF“);

KEĎŽE na základe článku 17 Zakladateľskej listiny UNIDO generálny riaditeľ UNIDO spravuje účelové príspevky do IDF v súlade so všeobecnými usmerneniami upravujúcimi operácie v rámci fondu, ktoré stanovila generálna konferencia alebo Rada pre priemyselný rozvoj konajúca v mene konferencie, a v súlade s finančnými predpismi organizácie;

KEĎŽE UNIDO a darca sa dohodli, že UNIDO bude v súlade s podmienkami uvedenými v tejto dohode a s finančnými predpismi a pravidlami UNIDO zodpovedná za spravovanie finančných prostriedkov poskytnutých darcom;

PRETO UNIDO a darca uzatvárajú  túto administratívnu dohodu:

Článok I

1.	Darca bude UNIDO poskytovať príspevky vo voľne zameniteľnej mene, ktoré bude vkladať na Euro účet UNIDO č. 0029-05107/00, IBAN.AT791100000290510700, Bank Austria Creditanstalt AG, VIC Rotunda Branch, Wagramerstrasse 5, A-1400 Viedeň.

2.	UNIDO bude v súlade so svojimi finančnými predpismi, pravidlami a administratívnymi pokynmi viesť podúčet na prijímanie a nakladanie s vyššie uvedenými finančnými prostriedkami vrátane nabiehajúcich úrokov (ďalej „podúčet darcu na účely IDF”). V súlade s tým sa prijmú pracovníci a zabezpečí potrebná administratíva; obstarajú sa zariadenia, inventár a služby; a uzatvoria sa zmluvy v súlade s uvedenými predpismi, pravidlami a administratívnymi pokynmi. 
Úroky sa budú pripisovať na podúčet určený na účelové príspevky darcu v súlade s finančnými predpismi, pravidlami a administratívnymi pokynmi UNIDO.

3.	Príspevky darcu sa zaťažia aj sumou vo výške 13 (trinásť) percent všetkých výdavkov ako poplatok na pokrytie nákladov na zabezpečenie programu, ktoré vzniknú UNIDO pri realizácii jednotlivých projektov financovaných z účelového príspevku darcu do IDF.

4.	Všetky finančné účty a výpisy budú vyjadrené v Euro a žiadne účty sa nebudú viesť a žiadne hlásenia sa nebudú podávať v iných menách. Na účely evidencie príjmov a/alebo platieb sa všetky transakcie prevedú na Euro, pričom sa použije oficiálny zúčtovací kurz OSN platný v deň prijatia alebo úhrady platby.

Článok II

1.	Výber, posudzovanie a schvaľovanie projektov, ktoré sa majú financovať z príspevku darcu, uskutočňuje programový  výbor zostavený zo zástupcov darcu a UNIDO na základe návrhov predložených UNIDO v súlade so všeobecnými usmerneniami upravujúcimi operácie spojené s IDF zriadeným na základe článku 17 Zakladateľskej listiny UNIDO.

2.	UNIDO sa zaväzuje, že darcovi poskytne všetky projektové dokumenty, ktoré schváli UNIDO v rámci tohto dojednania. UNIDO bude uskutočňovať projekty v súlade s projektovými dokumentmi a príslušnými právnymi dojednaniami medzi UNIDO a prijímajúcou vládou.

3.	Po schválení projektu, ktorý sa má financovať z podúčtu darcu na účely IDF, UNIDO zriadi účet projektu v súlade so svojimi finančnými predpismi, pravidlami a administratívnymi pokynmi. Účet projektu bude slúžiť na prevod potrebných finančných prostriedkov z podúčtu darcu na účely IDF.

UNIDO bude používať účet projektu na úhradu skutočných nákladov na projekt a na financovanie služieb UNIDO na podporu programu poskytovaných počas realizácie projektu. 
4.	Darca sa zaväzuje uhradiť skutočné náklady na služby, ktoré schváli UNIDO v súlade s týmto dojednaním a s projektovými dokumentmi. UNIDO sa zaväzuje, že bez písomného súhlasu darcu nevyčlení žiadne finančné prostriedky na služby, ktoré neboli špecifikované v projektových dokumentoch.

Článok III

1.	UNIDO začne uskutočňovať a bude pokračovať v uskutočňovaní operácií na základe tejto dohody po schválení projektu a po získaní dostatočných finančných prostriedkov na podúčet darcu v rámci účelového príspevku do IDF.
2.     Ak si podľa názoru UNIDO splnenie cieľov projektu vyžiada uskutočnenie zmien medzi časťami projektového dokumentu a/alebo rozpočtovými linkami, UNIDO môže takéto zmeny uskutočniť pod podmienkou, že sa neprekročí celková výška rozpočtu na projekt v projektovom dokumente. V prípade potreby ďalších služieb, ktoré sa nepredpokladajú v projektovom dokumente, UNIDO môže darcovi predložiť na schválenie pozmenený rozpočet, v ktorom sa uvádzajú požadované zmeny vstupov a/alebo úpravy finančných prostriedkov, ktoré budú potrebné.

Článok IV

Vlastníkom zariadení, materiálu, inventáru a ďalšieho majetku financovaného z prostriedkov, ktorými prispel darca na projekty schválené na základe tohto dojednania, bude UNIDO. 
Ak projektový dokument neustanovuje inak, po odovzdaní projektu sa vlastníctvo zariadenia, materiálu a inventáru ako aj ďalšieho majetku potrebného na fungovanie projektu prevedie na prijímajúcu organizáciu alebo na subjekt ňou určený.

Článok V

Aktivity financované na základe  tejto dohody sa vyhodnotia v súlade s ustanoveniami obsiahnutými v projektových dokumentoch a v súlade s postupmi opísanými v administratívnych pokynoch UNIDO.

Článok VI

Podúčet darcu na účely IDF a z neho financované účty projektu sa riadia výlučne postupmi vnútorného aj vonkajšieho auditu ustanovenými vo finančných predpisoch, pravidlách a administratívnych pokynoch UNIDO.

Článok VII

UNIDO bude darcovi poskytovať ďalej uvádzané výpisy a správy vo formáte, aký UNIDO bežne používa na podávanie účtovných a finančných hlásení o aktivitách v oblasti technickej spolupráce:

1.	Ročný finančný výpis o celkovom stave účelových príspevkov darcu                                   do IDF, podložený správami o plnení každého projektu financovaného                                  z podúčtu darcu na účely IDF;
2.	Výročná správa o priebehu realizácie schválených projektov;
3.	Záverečná správa vrátane hodnotenia dosiahnutých výsledkov po                                  odovzdaní projektov;
4.	Konečná finančná správa o realizácii ukončených projektov do šiestich                                  mesiacov od konca roka, v ktorom sa vykonala posledná platba na                                  projekt;
5.	Konečný finančný výpis z podúčtu na účely IDF do šiestich mesiacov                                  po skončení platnosti   tejto dohody.
6.              	Ad hoc finančná správa a/alebo priebežná správa podľa dohody                                  zmluvných strán.

Článok VIII
UNIDO oznámi darcovi, že bol dosiahnutý cieľ, na ktorý boli poskytnuté príspevky, a že realizácia schválených projektov bola  ukončená. 

Článok IX

Pri skončení platnosti tohto dojednania podľa ustanovenia článku XII bude finančné prostriedky naďalej spravovať UNIDO, až kým nebudú zaplatené všetky výdavky, ktoré vznikli UNIDO na základe tejto dohody. Po predložení záverečnej finančnej správy o realizácii ukončených projektov v súlade s článkom VII (4) sa zostatok na účte projektu prevedie na podúčet darcu na účely IDF.

Článok X

1.	 Túto dohodu možno doplniť alebo zmeniť písomnou dohodou medzi stranami.

2.	Všetky písomné oznámenia, ktoré sú potrebné alebo možné na základe  tejto            dohody, budú adresované takto:

a) Za darcu:
1. Stály predstaviteľ Slovenskej republiky pri UNIDO vo Viedni, Rakúsko

a súčasne:
2. 
Riaditeľ
Odbor hospodárskej stratégie
Ministerstvo hospodárstva SR
Mierová ul. 19
827 15  Bratislava
Slovensko

3. 
Riaditeľ
Odbor medzinárodných vzťahov a protokolu
Ministerstvo životného prostredia SR
Nám. Ľudovíta Štúra 1
812 35 Bratislava
Slovensko
b) Za UNIDO:
pani Haruko Hirose
generálna riaditeľka PCF
P.O. Box 300
Vienna International Centre
A‑1400 Vienna, Austria

Článok XI

Akákoľvek relevantná záležitosť, ktorú neupravujú ustanovenia  tejto dohody, a/alebo akýkoľvek spor alebo kontroverzia medzi stranami vyplývajúci z uplatňovania  tejto dohody sa bude riešiť v súlade s relevantnými uzneseniami a rozhodnutiami riadiacich orgánov UNIDO cestou rokovania medzi stranami alebo zmierovania. Každá strana dôkladne a s porozumením posúdi každý návrh predložený druhou stranou na priateľské urovnanie akejkoľvek záležitosti, ktorá nebola vopred predvídaná, alebo akéhokoľvek rozporného názoru na výklad alebo uplatňovanie  tejto dohody.

Článok XII

1.	 Táto dohoda nadobudne platnosť podpisom obidvoch strán a zostane v platnosti   dovtedy, kým ho písomne nevypovie niektorá strana so šesťmesačnou výpovednou lehotou.

2.	Po skončení platnosti  tejto dohody, pokiaľ sa strany nedohodnú inak:
a)	skončenie platnosti sa nedotkne prebiehajúcich a schválených projektov a UNIDO bude mať právo pokračovať v čerpaní finančných prostriedkov z podúčtu darcu na účely IDF tak, ako keby  táto dohoda zostávala v platnosti; a
b)	s konečným zostatkom na podúčte darcu na účely IDF bude disponovať UNIDO po konzultácii s darcom a povinnosti UNIDO vyplývajúce z tejto dohody  sa budú považovať za ukončené.

Dané v Bratislave, dňa ……..…………………, v  dvoch vyhotoveniach v anglickom jazyku.

Za Organizáciu OSN				Za Slovenskú republiku:
pre priemyselný rozvoj 

------------------------------				----------------------------------
Carlos Magariňos					Eduard Kukan
generálny riaditeľ					minister zahraničných vecí
					Slovenskej republiky